标题：1133年
历史纪年
公元1133年，农历癸丑年，南宋绍兴三年
通鉴记载
高宗受命中兴全功至德圣神武文昭仁宪孝皇帝绍兴三年（金天会十一年）
春，正月，丁巳朔，帝在临安。
是日，权河南镇抚使翟琮及权知虢州董振，以山寨馀众入潼关。后二日，琮入西京，伪齐留守孟邦雄方醉卧，遂俘其族以归。
庚申，襄阳镇抚使李横破颍顺军，降伪齐知军事、拱卫大夫、明州观察使兰和。后二日，败伪齐兵于长葛县。
甲子，命尚书户部侍郎姚舜明往建康总领大军钱粮，用都督江、淮、荆、浙诸军事孟庾请也。时诸军屯建康者，岁用钱粮五十馀万，皆户部财计，故命舜明领之。庾又言降授右武大夫、和州防御使马扩通晓军务，请以为参议官，从之。
李横复颍昌府。先一日，横引兵至城下，伪齐京西北路安抚使赵弼固守，横率将士急攻之，至日城陷，巷战不胜，遂遁去。刘豫闻横兵至，急遣先锋将董先使拒敌。先出京城，杀掳数百人，夺骑数百，走翟琮军，琮以先为镇抚司都统制。
乙丑，诏曰：“廷尉，天下之平也。曹刿谓小大之狱，虽不能察，必以情，为忠之属，可以一战。不其然乎！可布告中外，应为吾士师者，各务仁平，济以哀矜。天高地卑，福善祸淫，莫遂尔情，罚及尔身。置此座右，永以为训。台属宪臣，常加检察，月具所平反刑狱以闻。三省岁终钩考，当议殿最。”
金人破金州。
先是宣抚处置使张浚，召本司都统制、节制兴、文、龙州吴玠，金、均、房州镇抚使兼本司同都统制王彦，利州路经略使兼知兴元府刘子羽，会于兴元，约金人若以大兵取蜀，即三帅相为应援。子羽闻敌至，谕彦，俾以强弩据险邀之；彦习用短兵，屡平小盗，不以子羽言介意。金州之西有姜子关，乃承平时商旅由子午谷入金、洋之路。金声言取姜子关路入汉阴县，故彦颇分兵守之，既而完颜杲自上津疾驰，不一日至洵阳境上，召汉阴统制官郭进，以三千人乘流夜发，遇于沙隈。金人舍骑来攻，战十合，金人见进军少，晡时，步卒并进，尘埃蔽日，进力战，败死。彦曰：“敌所以疾驰者，欲因吾粮食以入蜀耳。”即尽焚储积，退保石泉县。金人入金州，彦退趋西乡。会浚遣干办官甄瑶持手书督彦清野中会，遂逾西乡。
初，神武副军都统制岳飞在江州，军中粮乏，江西安抚大使李回，分其军之半分二千屯江州、筠州、临江、兴国军，而命飞以馀军即吉州屯驻，言于朝。丁卯，诏飞即以兵赴行在。
己巳，尚书吏部侍郎兼侍讲席益试工部尚书兼权吏部尚书，中书舍人兼侍讲陈与义试吏部侍郎。
庚午，诏大宗正司自广州还行在，以嗣濮王仲湜兼判大宗正事，奉濮安懿王神主及诸宗室俱行。
癸酉，初复大火之祭，配以阏伯，岁以辰戌月祀，用酒脯。
戊寅，神武中军统制杨沂中请以所选水军五百人创置第六将，许之。时中军才五千人也。
庚辰，用礼官议，岁以春秋二仲，遣宗室环卫官于法惠寺行望祭诸陵之礼。时庶事草创，位牌但以白木黄纸为之，绍兴末乃改作。
壬午，诏：“禁卫、神武、三衙诸军、御前忠锐、宰执亲兵，并支雪寒钱。”
二月，丁亥朔，升桂州为静江府，以帝尝领节度故也。
辛卯，置广西提举买马司于宾州，俸赐视监杂司，凡买马事，经略司毋得预。仍命拨本路上供、封桩、内藏钱各二十七万缗，钦州盐二百万斤，为买马费，以左朝请大夫新知建昌军李预提举。
陕西都统制吴玠，与金兵遇于真符县之饶风关。
先是知兴元府刘子羽，闻金州破，即遣统制官田晟守饶风关，拒金人来路，且驰檄召玠。时宜抚司未有行下，玠曰：“事迫矣，诸将不能办，我当自行。”直秘阁、主管机宜文字陈远猷请曰：“敌举国而来，其锋不可当。宣抚既命分守，各有守地，何苦远赴！万一不胜，悔之无及。”玠不听，自河池一日夜驰三百里。中道少止，子羽移书曰：“敌旦夕至饶风岭下，不守此，是天蜀也。公不前，子羽当往。”玠即复驰，与金人遇。玠军才数千人，益以洋州义士万三千人。玠先以黄柑遗完颜杲曰：“大军远来，聊奉止渴。今日决战，各忠所事。”完颜杲大惊，以杖击地曰：“吴玠，尔来何速耶！”时金房镇抚使王彦自西乡以八字军来会。诸军见援至，稍弛，玠怒，欲斩壕寨将；将走降金人，告以虚实，且言：“统制官郭仲荀地分虽险，兵寡弱易败。”乃纵所掠妇人还山寨，而自蝉溪岭绕出关背，夜以轻兵袭取之，仲荀果退走。金山既得山寨，遂乘高下阚饶风，而以精兵夹攻南师之背，南师尽却，玠斩之不能止。凡六日，关破。吴玠收馀兵趋西县。王彦收馀兵奔达州，四川大震。
癸巳，都司检详官奏下营田法于诸路行之，悉以陈规条画为主。其江北无牛之地，仍用古法，以二人拽一锄。凡授田，五人为甲，别给菜田五亩为庐舍、稻场，初年免田租之半。兵屯以使臣主之，以岁课多寡为殿最。
戊戌，诏：“要郡、次要郡守臣带兵马钤辖、路都监者并罢。”
己亥，金元帅府上言：“承诏赈军士，臣恐有司钱币将不继，请自元帅以下有禄者出钱助给之。”金主曰：“官有府库而取于臣下，此何理耶！其悉从官给。”
金监军完颜杲入兴元府，经略司刘子羽焚其城而遁。
初，饶风关破，子羽与吴玠谋守定军山。玠惮子羽，遂西；子羽亦退屯三泉县，从兵不及三百，与士卒同粗粝，至取草木芽蘖食之，遗玠书曰：“子羽誓死于此，与公诀矣。”时玠在兴州之仙人关为守备，得书而泣。其爱将杨政大呼军门曰：“节使不可负刘待制，不然，政辈亦舍节使去。”玠乃从麾下由间道与子羽会于三泉。金游骑甚迫，玠夜视子羽，方酣寝，傍无警呵者，曰：“此何时，而简易乃尔！”子羽慨然曰：“吾死命矣，夫何言！”玠泣下，复往守仙人关。子羽约玠共屯三泉，玠曰：“关外，蜀之门户，不可轻弃。金人所以不敢轻入者，恐玠议其后耳。若相与居下，敌必随入险，则吾势日蹙，大事去矣。今经略既下，玠当由兴州，河池绕出敌后褒斜山谷，如行鼠穴。敌见玠练出其后，谓将用奇设伏，邀其归路，势必狼顾。吾然后据险邀击，可使遁走，此所谓善败者不亡也。”子羽以潭毒山形斗拔，其上宽平有水，乃筑壁垒，凡十六日而成，其众稍集。既而统制官王俊又以五千人至，于是军势复振。
乙巳，河南镇抚司统制官李吉败伪齐兵于伊阳。
初，孟邦雄既为镇抚使翟琮所执，而邦雄之党梁进者复为刘豫守，袭琮所寓治凤牛山寨，琮设伏击之，尽殪。
庚戌，襄阳镇抚使李横为神武左副军统制、京西招抚使。
初，横既进兵，伪齐右武大夫、和州防御使、添差郑州兵马钤辖牛皋，武德大夫、知汝州鼓玘，各以所部兵与横会。横以便宜命皋为蔡、唐州镇抚使，?己知汝州，言于朝，故有是命，仍赐横武翼郎以下告身三百，遂以皋为左武大夫、安州观察使。横又言：“臣已起兵抚安，克复神京，请命重兵宿将进屯准西，按兵无动，以扬声援。”诏同都督江、淮、荆、湖诸军事孟庾，淮东宣抚使刘光世，江东宣抚使韩世忠措置。
王庶责江州，未行，张浚复起庶为参谋官，使诣巴州措置梁、洋一带。庶至，急散榜梁、洋境上，招其军民，不数日，远近来会。巴之北境即米仓山，下视兴元出兵之孔道。始，金人破金、商，无所得，已失望；完颜杲至金牛镇，不见兵，疑有伏，自以深入，恐无归路。及闻庶在巴州，吴玠阳为军书会诸将，欲断归路，敌逻得之，且野亡所掠，食少，乃引兵还兴元。
三月，丙辰朔，礼部尚书洪拟兼权吏部尚书。
庚申，初命神武后军统制兼都督府都统制巨师古以所部万人屯扬州。
甲子，资政殿学士、江西安抚大使、知洪州李回落职，提举江州太平观。
回老而慢，其下多纵驰，帅司屯兵数万，皆招收溃贼，既无所惮，又军食不足，恣其所为，郡民夜不解衣，惟恐生变。宣谕官刘大中至江西，奏回专权废法，且纵其子右宣教郎澡预政受金，及多辟亲党摄官，凡二十馀事。于是江西转运副使吴革、韩琼并罢，而澡勒停。
京西招抚使李横传檄诸军，收复东京。诏横自武功大夫、袁州防御使特迁右武大夫、忠州观察使。
己巳，徽猷阁待制、知平江府李擢试尚书工部侍郎，赴行在。
颍昌捷奏至。诏李横再进翊卫大夫，加赐空名告身一百，京西山寨并听横节制。
刘豫闻横入颍昌，遣使诣都元帅宗翰求援。横等军本群盗，虽勇而无纪律，见齐师所遗子女金帛，乃纵掠数日，置酒高会，金人闻而易之。豫遣其将李成以二万人迎敌，金遣左都监宗弼援之，败之于京城西北牟驼冈。横等军无甲，皆败走，敌亦下敢深逐也。颍昌复破，参议官谷城谭世则为敌所执，令其招横；模不答，世则遇害。
壬午，进韩世忠开府仪同三司、充淮南东路宣抚使，泗州置司。
朝廷以李横进师，议遣大将，以刘光世兵不练而世忠忠勇，故遣之。仍赐世忠广马七纲，军士甲千副，激赏银帛三万匹两，又出钱百万缗，米二十八万斛，为半岁之用。
甲申，初，江西安抚大使司将官李宗谅、燕筠，以所部叛于筠州，引兵侵浏阳诸县，李纲为湖南安抚使，遣兵击降之。诏：“宗谅、筠戮于市，其众分隶诸军”。
夏，四月，丁亥，武翼郎、合门宣赞舍人、知虢州董震为武节大夫、贵州刺史、权商、虢、陕州镇抚使。震言：“敌兵侵蜀，臣见调本军三千人自丰阳而西，绝敌粮道。万一四川将帅不能坚守，堕其谋计，思之寒心。今山东富庶如昔，金人重兵亦不在彼，望朝廷乘此机会，兴师深入，可以破伪齐之巢穴，兼牵制金人取四川之兵矣。”
尚书左仆射朱胜非以母忧去职。
己丑，韩世忠言：“近被旨措置建康府江南、北岸荒田，以为屯田之计。沿江荒田虽多，大半有主，难以如陕西例，乞募民承佃。”都督府请如世忠议。乃蠲三年租，田主有讼则归之，满五年不言，给佃人为永业。于是诏湖北、浙西、江西皆如之；寻又免科配徭役。
驾部员外郎韩膺胄论：“刑罚轻重，国祚短长系之。望追法仁祖旧章，凡狱官失入死者，终身罚之，虽经赦宥，永不收叙。”帝曰：“此仁祖之事也，其仁民详刑如此乎！”乃命有司申严行下。
辛卯，起复刘光世为检校太傅、江东宣抚使，屯镇江。
时光世与韩世忠更戍，世忠至镇江城下，而奸细入城，焚其府库；光世擒而鞫之，皆云世忠所遣，于是诉于帝。江东统制官王德请于光世曰：“韩公之来，独与德有隙耳，当身往见之。”其下皆谓不可，或请以骑行，德不听。世忠大惊，谓德曰：“公诚烈丈夫！曩者小嫌，各勿介意。”因置酒结欢而别。
金人去兴元。
自金人入梁、洋。蜀中复大震，剑南诸州皆为徙治之计。宣抚处置使张浚，亦不令移潼川军，闻者皆愤，或取其榜毁之。利州路经略使刘子羽遗浚书，为言已在此，敌必不南，浚乃止。
完颜杲留屯中梁山逾月，始自斜谷去兴元。子羽与吴玠谋以兵邀之于武关，不及。斜谷路狭，惟可单行，故凡所掠获，悉弃之于路。浚遣统制官王浚复洋州、兴元府。
杲既还凤翔，乃遣十馀人持书与旗来招子羽、玠，子羽尽斩之，惟留一人使还，曰：“为我语之，欲来即来，吾有死耳，何可招也！”玠亦遗杲书，以大义责之，杲乃止。
壬辰，移都督府于镇江，照应江、淮两军机务，于是建康府榷货务都茶场亦移镇江。
癸巳，庆远军承宣使、神武前军统制王?燮为捧日天武四厢都指挥使兼淮南宣抚司都统制，仍诏神武后军统制巨师古、御前忠锐将崔增、李捧等并受韩世忠节度。于是世忠始去神武左军都统制，专为宣抚使。
乙未，宣抚处置司训练官杜福邀金人于兴元南龙潭，降其军四百。
丙申，伪齐将李成以众二万攻虢州，陷之。镇抚司统制官谢皋与之遇，举刃示敌曰：“此吾赤心也，汝宜视之！”遂剖心而死。权镇抚使董先率馀兵二千奔襄阳。
戊戌，湖南安抚使折彦质所遣统领官刘深以兵至鼎州。
时鼎寇杨么，众益盛，僭号大圣天王，旗帜亦书此字，且用以纪年，又以兵二万人寇公安县。彦质言么之势不减曹成，望朝廷勿轻此贼，乃命彦质督潭、鼎、荆南兵讨之。是日，湖北统领官颜孝恭亦以千九百人至鼎州城外。
庚子，诏改昭慈献烈皇太后谥曰昭慈圣献皇后。
诏：“复五帝、日月之祀，其礼视四方帝，祀以四立日，黄帝以季夏之土王日。春秋分朝日、夕月礼如感生帝。”
辛丑，荆南统制官罗广以所部三百五十人至鼎之城西，而军食不继，于是潭将刘深、鄂将颜孝恭，皆引所部去。后二日，广亦引兵北还，由是不克讨。然贼徒屡抗，多被杀，人心颇摇，乃肆伪赦，立钟相少子子义为太子，自杨太以下皆臣事之。
壬寅，诏：“昭慈圣献皇后同姓亲迁秩二等，异姓一等。”甲辰，封起复镇潼军节度使、开府仪同三司、醴泉观使孟忠厚为信安郡王，丙午，封哲宗美人慕容氏、魏氏并为婕妤，皆用后大祥推恩也。
录故太师文彦博孙纬世等三人并为迪功郎。
纬世父太仆卿维中，建炎中从帝渡江，至湖州而死，至是用守臣汪藻请而命之。
丁未，神武副军都统制岳飞，遣统领官张宪、王贵分道击虔寇彭友、李满，获之。飞自至虔州，日破一寨，贼徒震恐。友等先据龙泉，至是乃败。
戊申，武节大夫、明州观察使、浙西兵马钤辖史康民将所部至行在，以康民为御前忠锐第九将。
西南蕃武翼大夫、归州防御使、泸南夷界都大巡检使阿永，献马百有十二匹，泸州以闻，诏押赴行在。
阿永，乞第子也。元丰间，乞第既效顺，愿岁进马以见向化之心，官以银缯赏之，所得亡虑数倍。其后阿永所中之数，岁增不已，政和末，始立定额。每岁冬至后，蛮以马来州，遣官视之，自江门寨浮筏而下，蛮官及放马者九十三人，悉劳飨之，帅臣亲与为礼。诸蛮从而至者几二千人，皆以筏载白椹、茶、麻、酒、米、鹿豹皮、杂毡兰之属，博易于市，留三日乃去。马之直虽约二十千，然揆以银、彩之直，则每匹可九十馀千，自夷酋已下所给马直及散犒之物，岁用银帛四千馀匹两，盐六千馀斤。银则取于夔之涪州及大宁，物、帛则果、遂、怀安。凡马之死于汉地者，亦以其直偿之。
辛亥，御前忠锐第七将徐文叛，奔伪齐。
文以所部屯明州城东，朱师闵将至，文觉之，夜以所部泛海舟而遁。未明，至定海县，忠锐第八将、武德郎赵琦以本军沿海拒敌，文乃去。沿海制置仇悆率诸将追之，不及。
壬子，起复检校太傅、江东宣抚使刘光世再起复，以光世丁内艰故也。
五月，乙卯，帝谕大臣曰：“朕省阅天下事，日有常度，每退朝，阅群臣及四方章奏，稍暇即读书史，至申时而常程皆毕，乃习射，晚则复览投匦封事，日日如是也。”
丙戌，武翼郎、合门宣赞舍人、权河南镇抚使翟琮为利州观察使。
琮言道路梗涩，缓急无兵救援，请亦隶宣抚处置使张浚，许之，遂诏有司以来二万石饷琮军，且及李横、牛皋、彭玘会兵牵制。时朝廷方嘉横敢勇向前，命横等直至京城，或径往长安，与抚司夹击。
江西安抚大使赵鼎奏：“襄阳居江、淮上流，乃川、陕襟喉之地，以横镇抚，诚为得策。今闻横、皋共起兵往东京，又闻伪齐亦会金人及遣李成领众西去；恐缘此纷扰不定，横乌合之众，将不能御，则决失襄阳，川、陕路绝，江、湖震动，其害可胜言哉！近有自襄阳来者，言横正缘乏食兼无衣，则其出兵固非得已。望诏有司时有资给，使横衣食足，则不假它图，然后责其守疆待敌，不得因小利出兵，则可久之计矣。”帝览鼎奏，始忧之。于是蜀口金骑已退，而董先、牛皋皆失守南奔，行在未知也。
丁巳，遣枢密院计议官任直清往襄阳、商、虢、河南抚谕，仍赐河南镇抚司黄金百两，为祭告诸陵之费。
己未，权河南镇抚使翟琮、权陕虢经略使董先言：“今岁臣等首同李横东击伪齐，京城震恐，复以无援，引兵而归，思之痛迫。
臣等所管之地，东至郑州，西至京北，南涉伪境，北临大河，亦得两国虚实。但西南去宣抚司三千馀里，东南去行在四千馀里，外无应援，内乏粮储，势力孤绝。望选委重臣，于行朝宣抚司之中屯驻一司，以为声援。”诏报已令韩世忠充宣抚使，领大军屯淮南。
辛酉，诏筑第百间以居南班宗室，仍以睦亲宅为名。
故朝请大夫欧阳棐赠直秘阁，以元佑党人故也。
录故枢密副使包拯曾孙嗣直为迪功郎。
丁卯，神武中军统制杨沂中以大军至桐庐县，而魔贼缪罗与其徒八人已就招。诏沂中招捕馀党；宣谕官胡蒙，请榜谕其徒，能自首者免罪。既而沂中捕斩其徒九十有六人，诏沂中以旧官领保信军承宣使。
敌之始作也，凤林巡检、保义郎章甫，淳安尉、右迪功郎曹作肃，指使、保义郎徐詹，皆为所害；后各官其家一人。
乙亥，天申节，韩世忠进生鹿，帝不欲却，谕辅臣，将放之山林以适物性。
枢密院言：“已遣使诣大金议和，恐沿边守将辄发人马侵犯齐界，理宜约束。”诏：“出榜沿边晓谕，如敢违犯，令宣抚司依法施行。”
丙子，金房镇抚使王彦遣兵复金州。
初，金兵既还，彦遣本司统制官、武节郎许青，以所部千三百人出汉阴县，京西南路安抚使周贵迎战，青引兵横击，大败之，贵仅以身免，遂复金州。又败金兵于洵阳，乃弃均、房去。时军食益艰，张浚乃以彦兼宣抚司参议，驻兵达州，而留统制官、武功大夫格禧以兵三千守金、房。
庚辰，江西安抚大使赵鼎言：“岳、鄂为沿江上流控扼要害。鄂州虽有帅臣及军万馀，其间大半皆乌合之众，以至器械未备，万一有警，难以枝梧。欲候虔贼既平，令岳飞以全军往岳、鄂屯驻，不惟江西藉其声援，可保无虞，而湖南、二广亦获安妥。”诏俟飞平江西、湖广贼毕听旨。时朝廷闻李横失利，乃诏横等屯驻，非奉朝旨，毋得进兵。
辛巳，罢宣抚司便宜黜陡。
初，张浚既受黜陡之命。事重者敕行之。参知政事席益、签书枢密院徐俯大不平，指以为僭。及是浚还行在而王似等代之，故有是旨。
故承议郎胡端修，赠直秘阁，以元符上书入籍故也。
六月，甲申朔，荣州防御使、神武后军统制巨师古除名，广川编管。
初，师古以所部屯扬州，淮南宣抚使韩世忠令移屯泗上，师古称疾不出，世忠怒，劾之，诏统领官高举将其军还行在。
丙戌，复置六部架阁库。
自崇宁间何执中为吏部，始建议置吏部架阁官。其后诸曹皆置，凡成案留部二年，然后后畀而藏之，又八年，则委之金耀门文书库。
尚书吏部侍郎韩肖胄为端明殿学士、同签书枢密院事，充大金军前奉表通问使；给事中胡松年试工部尚书，充副使。肖胄子孙官七人，松年五人。
丁亥，入辞，肖胄言：“今大臣各徇己见，致和战未有定论。然和议乃权时宜以济艰难，它日国步安强，军声大振，理当别图。今臣等已行，愿毋先渝约。或半年不复命，必别有谋，官速进兵，不可因臣等在彼间而缓之也。”
肖胄母文氏，闻肖胄当行，为言：“韩氏世为社稷臣，汝当受命即行，勿以老母为念。”帝闻之，诏特封荣国太夫人以宠其节。
庚辰，宣抚处置使张浚奏捷，且请赴行在，诏王似、卢法原督使趋赴任，仍降诏抚存蜀中，王彦特放罪，复往金州控扼。时浚方论却敌之功，将佐幕客皆以便宜迁秩。既而似、法原俱至蜀，浚遂与宝文阁直学士刘子羽、参议官、左通议大夫王庶、主管机宜文字、兵部员外郎冯康国、鼎州团练使、提举江州太平观刘锡、左朝散郎、利州路提点刑狱公事冯楫权枢密院计议官，偕行俱东。
甲午，神武前军统制兼淮南宣抚司都统制王?燮为荆南府、潭、鼎、澧、岳、鄂等州制置使。
时鼎寇杨么复犯公安、石首二县，先五日，会湖南安抚使折彦质会荆鄂潭鼎统制官辛太、崔邦弼、任安、杜湛之众往讨之。彦质数请济师，乃命?燮总舟师以行，遣忠锐第一将崔增、神武后军统领高进以所部五千从?燮，又命韩世忠、刘光世各以舟五百与之，仍持五月粮以行，凡湖南、北兵并受?燮节度。时知岳州范寅敷遭内限，以策献于湖南安抚使折彦质以闻。诏下其议，命王?燮行之。
已而?燮请招安金字牌。帝曰：“近来贼盗踵起，盖黄潜善等专务招安而无弭盗之术，高官厚禄以待渠魁，是赏盗也。么跳梁江湖，罪恶贯盈，故命讨之，何招安为！但令?燮破贼后，止戮渠魁数人，贷其馀可也。”乃给黄榜十道，自么及黄诚、刘衡、周伦、皮真并近上知名头领不赦外，胁从之徒，一切不问。如从中自并及投首，当议优与推恩。
己亥，罢沿海制置司，以海舟三百付明州守臣李承造总领，和州防御使张公裕同总领；仍命公裕居定海县，以总领海船所为名。
乙巳，初，韩世忠之军建康也，诏江东漕臣月给钱十万缗，以酒税、上供、经制等钱应付。至是刘光世移屯，又增月桩钱五万六千缗，转运判官、直秘阁刘景真等告之于朝，诏通融应副。自吕颐浩、朱胜非并相，以军用不足，创取江、浙、湖南诸路大军月桩钱，以上供、经制、系省、封桩等窠名充其数，茶盐钱盖不得用，所桩不能给十之一二，故郡邑多横赋于民，大为东南之患。
丙午，诏：“内外从官各举宗室一人，以备器使。”
先是右承事郎、知大宗正丞谢亻及条上宗室五事：曰举贤才以强本支，更法制以除烦苛，择官师以专训导，继封爵以谨传袭，修图牒以辨亲疏。始，岐献简王仲忽为宗官，多所建白，论者以为立法太严。自渡江后，南班宗室才六十三员，学官久阙，袭封之典遂废，宗正有寺无官，故亻及言之。时已用亻及议，复置宗正少卿，因有是命，惟袭封不行。
丁未，诏：“即驻跸所在学置国子监，以学生随驾者三十六人为监生，置博十二员。”
江东宣抚使刘光世引兵发镇江。
时淮南宣抚使韩世忠屯登云山，光世惧其扼己，改途趣白鹭店；世忠遣兵千馀袭其后，光世觉之，乃止。既而光世奏世忠掠其甲士六十馀人，帝寻遣使和解，仍书贾复、寇恂事赐之。
戊申，武功大夫、高州刺史、枢密院准备差使王林，以所部充御前忠锐第十将。林，刘光世部曲也，忠锐第九将史康民荐其才，自承州召还，而有是命。
己酉，神武副军都统制岳飞自虔州班师。
壬子，右宣教郎王忠民至行在，宰相吕颐浩、签书枢密院事徐俯见之皆拜，舍于政府。忠民上疏力辞新命，且言：“臣为大金举兵，故自上大金国主三表，为辨理乞还二帝，本心报国，非求名禄。”帝不许。忠民以告置于椟中，藏之七宝山下。既见所奏留中，力恳求去，遂依商、虢镇抚使董先于军中。
癸丑，川陕宜抚司以三泉县为大安军，以武臣种友知军兼县事，文臣为判官兼县丞。
自陕西既破，买马路久不通，至是荣州防御使、知秦州、节制阶、文军马吴璘，始以茶彩招致小蕃三十八族以马来市，西马复通。
秋，七月，丙辰，吕颐浩言：“行宫北门未成而役夫少，欲于忠锐第八将范温麾下，择不堪出战二百人助役，且令温自董之。”帝曰：“不可。四方闻之，以为使将帅舍甲兵而事营缮，非今日整兵经武之道。”
己未，置博学宏词科，用工部侍郎李擢奏。其法，以制、诏、书、表、露布、檄、箴、铭、记、赞、颂、序十二件为题，古今杂出六题，分三日试。命官除归明、流外、进纳及犯赃人外，愿试者以所业每题二篇纳礼部，下两制考校。堪召试者，每举附省试院收拭，上等改京官、除馆职，中等减三年磨勘，下等减二年，并与堂除；奏补出身人，以赐进士及第、出身、同出身为三等之差。着为令。
初置提举孳生牧马监官，于饶州置司，俸赐视杂监司，令枢密差干办官三员，本路给厩卒二百人，仍令统制官王进以所部护之。时益市马于广西，故先择牧地鄱阳，置官提举。
庚申，权商虢镇抚使董先奏虢州失守，待罪，诏先兼京西招抚司都统制，屯襄阳。
乙丑，尚书省言韩肖胄已至泗州，齐国馆伴官兵未到。时神武诸军护送者二千人，乃诏都督府以轻舟济其军食。
肖胄至汴梁，伪齐刘豫欲见之；副使胡松年曰：“见之无害。”豫之臣欲令以臣礼见，肖胄未有以答，松年曰：“皆大宋之臣，当用敌礼。”豫不能折。既见，松年长揖豫，叙寒温如平生。豫欲以君臣之礼傲之，松年曰：“松年与殿下比肩事主，不宜如是。”豫问：“主上如何？”松年曰：“圣主万寿。”豫曰：“其意何在？”松年曰：“主上之意，必欲复故疆而后已。”豫有惭色。
丙寅，尚书考功员外郎兼权监察御史朱异宣谕浙东、福建还。异出使九月，阅所按吏凡八人，荐士张九成等十二人。
丁卯，诏录用太祖、太宗、真宗、仁宗、英宗、神宗六朝勋臣自曹彬至蓝元振三百二十人子孙。先是徽猷阁待制宋伯友言：“艰难以来，中原隔绝，功臣子孙，凋丧殆尽；乞访其后，量材录用。”故有是旨。其后是赵普、赵安仁、范质、钱若水诸孙，皆官之。
己巳，枢密院计议官、权监察御史薛徽言宣谕湖南还。徽言出使九月，阅所按吏十六人，荐士刘延年等三人。
庚午，诏：“无职田选人及亲民小使臣，并给茶汤钱十千，职田少者通计增给。”
先是御笔增选人、小使臣俸以养廉，辅臣进呈，帝谕以“今饮食衣帛之直，比宣和不啻三倍，衣食不给而责以廉节，难矣。宜变旧法以权一时之宜。”户部尚书黄叔敖言：“文武官料钱，各有格法，不可独增选人、小使臣；乞令提刑司均州县职田于一路，通融应副，无职田及职田少者增支。”从之。
癸酉，宰相吕颐浩、参知政事席益、签书枢密院事徐俯，以旱乞罢政，帝曰：“与其去位，曷若同寅协恭，交修不逮，思所以克厌天心者！”颐浩等乃复视事。
时以旱故，诏群臣言阙政。礼部尚书洪拟曰：“法行之公，则人乐而气和；行之乖，则人怨而气偏。试以小事论之：近时监司守臣献羡馀则黜之，宣抚司献则受之，是行法止及疏远之臣也。有自庶僚为侍从，卧家视事，未尝入谢，得美职而去；若鼓院官移疾废朝，则斥罢之；是行法止及冗贱之官也。榷酤立法甚严，犯者籍家财以充赏；而大官有势者，连营列障，公行酤卖，则不敢问；是行法止及孤弱之家也。小事如此，推广而言之，则怨多而和气伤可知矣。”疏奏，帝嘉纳。
甲戌，神武中军统制兼提举宿卫亲兵杨沂中自严州还，以沂中兼带御器械。武功大夫、忠州团练使、合门宣赞舍人、御前忠锐第四将范温以所部充神武中军左部统领。
乙亥，朱胜非起复旧官，守尚书右仆射、同中书门下平章事兼知枢密院事，特命睿思殿祗候陈彦臣宣押赴行在。
诏神武副军都统制岳飞选兵三千人移戍广州。
丙子，以久旱，诏诸路监司分按州县，亲录囚徒以察冤滞。
己卯，诏左武大夫、忠州防御使、知秦州张荣以所部赴行在。
庚辰，辅臣奏事，吕颐浩言雨足，帝曰：“日者亢旱，朕甚忧之，以穑事无望矣。今沾足如此，殆将有秋。《春秋》二百四十二年，书大有年者才一，书有年者再而已，以此知丰登之难得也。”先是自六月丙午不雨，帝命议狱刑，弛力役，进素膳，及是雨乃足，翼日，帝始御玉食焉。
八月，丙戌，初，忠锐第八将徐文既叛去，以所部海舟六十，官军四千三百，泛海至盐城县，遣使臣阚中纳款于伪齐，具言沿海无防御之人，可以径至二浙；且图驻跸所在军马之数，因密州草桥镇巡检包德闻于刘豫，豫大喜。是日，授文防御使、知莱州，以海舰二十益其军，令犯通、泰等州，且至淮南与大军会合。
戊子，金主以赵炤诬告其父昏德公谋反，命诛炤及其婿刘彦文。初，金人欲令其父子对质，会蔡鞗力辨其诬，乃止。
己丑，命神武副军都统制岳飞赴行在，仍命飞以精卒万人留戍江州。
壬辰，川、陕等路宣抚处置副使王似言：“川、陕诸州应奏狱案，乞用便宜指挥，酌情断下，如张浚例。”许之。
甲午，帝谓大臣曰：“元佑党人固皆贤，然其中亦有不贤者乎？”吕颐浩等曰：“岂能皆贤！”徐俯曰：“若真元佑党人，岂不贤！但蔡京辈，凡己之所恶，欲终身废之者，必名之元佑之党，是以其中不免有小人。”帝曰：“若黄策之类是也。”俯曰：“黄策乃元符末上书狂直被罪，始，天下皆称之。如策比者，无虑十馀人，策不能固穷守节，陷于非义。其中亦有议论前后反复，奸恶猥琐，窜名其间，如杨畏、朱师服数人耳。”策以直秘阁、通判严州，受赇抵罪，故帝及之。
故降充宝文阁待制王觌，追复龙图阁学士。
乙未，诏：“河南镇抚使翟琮，且在襄阳府屯泊，听候朝旨。
时梁、卫之地，悉沦伪境，琮屯伊阳之凤牛山，为伪齐所逼，孤立不能敌，率部曲突围奔襄阳。京西招讨使李横以闻，故有是命。
权商虢镇抚使董先，言有官军及老弱七千在襄阳，而李横兵已众，恐不能赡给，乃命先赴行在，先遂以其众依赵鼎于江西。
戊戌，金主诏曰：“比以军旅未定，尝命帅府自择人授官；今并从朝廷选法。”
己亥，以信安郡王孟忠厚为礼仪使，奉神御并诣温州。
甲辰，诏曰：“比者雨旸弗时，几坏苗稼，朕方寅畏怵惕；又复地震，苏、湖益甚，朕其惧焉。盖天降灾，其应必至，皆朕失德，不能奉顺乾坤，协序阴阳之故。咨尔在外大小之臣，有能应变弭灾，辅朕不逮者，极言无隐。”
时已命诸路宪司起发州郡所负积年禁军阙额钱，是日，帝谕辅臣，恐不便于民，速令除放，遂以手诏付有司，自建炎以来皆蠲之。
乙巳，诏：“复置史馆，以从官兼修撰，馀兼直馆、检讨，若着作佐郎有阙，依元丰例差郎官兼领。”先是着作官全阙，以都官员外孔端朝权兼着作佐郎，至是吏部讨论而有此命。
己酉，侍御史辛炳言：“叨缀日参，见宰执有留身奏事者。臣窃谓天下有大利害，政事有大因革，人才之黜陡，赏罚之劝惩，相与敷陈于陛下之前，盖有不容不公者。留身之际，何所不有！恐分朋植党之渐，为害滋大。欲望降旨，自今三省、枢密院朝殿进呈，讫不得留身，违者许御史台弹奏。”
辛亥，嗣濮王仲湜请诸州宗室，各以行尊者一人检察月俸钱米，许之。渡江后，宗子散居四方，故仲湜以为请。
是月，韩肖胄等始至云中，见金国都元帅宗翰议事。
九月，癸丑，秘书少监孙近请命前宰执供具建炎四年二月以前的政记，仍令修注官补建炎以来起居注，命百司日以朝廷所施行事报秘书省、进奏院，月报亦如之。
初，伪齐侍御史卢载阳上议，陈结南夷扰川、广之策，刘豫遣通判齐州傅维永及募进士宋渊等五十馀人自登州泛海，册交趾郡王李阳焕为广王，且结连诸溪洞酋长，金主遣使毛都鲁等二十馀人偕行。
历史大事
正月 宋襄阳镇抚使李横率军北攻伪齐，攻占颍昌府，直逼汴京。 
3月21日 先元帅府接到诏命赈济军士，元帅等担心有司拿不出所需钱币，乃要求自元帅以下诸食禄者私钱助军。本日 ，金太宗下诏称官有府库，不能取于臣下，因命令悉从官给。 
4月 杨么拥立钟相的儿子钟子仪作太子，杨么自称大圣天王，在起义军占领的地方，宣布免除百姓的一切劳役和赋税，人民生活出现了兴旺气象。 
6月15日 金太宗天会十一年，月忽失行而南，顷之复故。意思是：1133年6月15日，月亮忽然偏离了运行轨道，向南而去，不一会，又回到原来的轨道上。
9月2日 金在黄龙府设置钱帛司。 6日 原北宋皇室成员赵诬告其父昏德公谋反，按验无实，及其婿刘文彦被处死。 
9月 赵构命屯兵九江的岳飞北伐金军。接到命令，岳飞挥就了千古绝唱《满江红》。 九月金徙内地的女真人散居汉地，令下之日，比屋连村皆迁。 
12月13日 金廷赈济移懒路。
1133年 张栻生。与朱熹、吕祖谦并称东南三先生，有《南轩集》。 
1133年 宋高宗绍兴三年 金天会十一年 宋吴玠军败于饶风关。 
1133年,岳飞因剿灭李成、张用等“军贼游寇”,得高宗所奖 “精忠岳飞”的锦旗。
1133年 韩世忠受封太尉。 
1133年 虎思斡耳朵——1133年耶律大石以此为西辽国都，在今吉尔吉斯坦托克马克以东楚河南岸。 
洛泰尔二世(1125-1137)萨克森公爵，德意志国王，神圣罗马帝国皇帝，苏普林堡伯爵格布哈特之子，1125年被选为德意志国王，1133年出兵意大利被教皇英诺森二世加冕为帝。 
金雀花王朝(安茹王朝) 亨利二世 生1133年 于1154年即位 统治期35年。
斗牛的历史要追溯到第一场真正的斗牛——1133年发生在洛格罗尼奥的贝拉，为的是庆祝国王阿方索八世的加冕。
襄汉之战
绍兴三年（1133）、金天会十一年、伪齐阜昌四年正月，宋将李横起兵北伐，收复颍昌府（今河南许昌），屡败伪齐军与金兵，揭开了襄汉之战的序幕。三月，李横传檄收复东京（今河南开封），与伪齐李成军、金兀术部战于牟驰冈（今开封西北）。李横战败，颍昌复陷。十月，襄阳府（今湖北襄樊）、随（今湖北随县）、郢州（今湖北钟祥）也相继为敌军占领。四年（1134）五月，宋廷再命岳飞渡江北战，飞于襄阳大战李成军，于邓州（今河南邓县）大破金，伪齐联军，收复上述诸郡并唐州（今河南唐河）、信阳军（今河南信阳）。